b'\n_START_ARTICLE_\nHanikah\n_START_PARAGRAPH_\nHanikah (tur. hanikah, od arap. \xe1\xb8\xab\xc4\x81niq\xc4\x81h, od perz. h\xc4\x81ng\xc4\x81h; perzijska slo\xc5\xbeenica je od rije\xc4\x8di \xe2\x80\x9ehane\xe2\x80\x9c \xe2\x80\x93 ku\xc4\x87a, dom, i \xe2\x80\x9egah\xe2\x80\x9c \xe2\x80\x93 mjesto boravi\xc5\xa1te dervi\xc5\xa1a i \xc5\xa1ejhova) je dervi\xc5\xa1ki samostan s internatom za dervi\xc5\xa1e gdje se vr\xc5\xa1e vjerska predavanja._NEWLINE_Korijeni su u Horasanu u Iranu u 11. stolje\xc4\x87u. Prvotno jednostavna ustanova i grupacija dervi\xc5\xa1a. Razvija se kao sufijski hostel u kojem su se dervi\xc5\xa1i i teoretski obrazovali i tu \xc5\xbeivjeli. Funkcionirao kao sufijsko u\xc4\x8dili\xc5\xa1te za izu\xc4\x8davanje tesavvufa \xe2\x80\x93 islamskog misticizma. Iz Horasana ustanova hanikaha je dalje prihva\xc4\x87ena u Iraku, Siriji, Maloj Aziji i Rumeliji. Tijekom povijesti razvio se u organiziranu i specifi\xc4\x8dnu obrazovnu ustanovu. Zada\xc4\x87a joj je bila udomiti, uzdi\xc4\x87i i oplemeniti posve\xc4\x87ene dervi\xc5\xa1e. Kad je ve\xc4\x87 bio razvijen i prihva\xc4\x87en kao asocijacija sufija, pojavio se i u zemljama gdje \xc5\xbeive Hrvati. Posebnost bosanskohercegova\xc4\x8dkog hanikaha je njegov kongregacijski karakter, jer je u djelovanju i praksi sasvim izvjesno bio u svezi s nekom misti\xc4\x8dkom ina\xc4\x8dicom. Poznat je Gazi Husrev-begov hanikah.'